Reikihoitoja, enkelihoitoja, toisen ihmisen energioissa surffaamista. Vaihtoehtoisia hoitoja on Suomestakin saatavilla jo monenlaisia. Yhteistä niille on, että vaivaan kuin vaivaan luvataan apua ilman ensimmäistäkään tieteellistä näyttöä. Hoidot myös lupaavat henkistä kehittymistä, ja niiden avulla voi saada viestejä omilta suojelusenkeleiltään.

Vapaassa maassa saa uskoa mihin tahansa, mutta on arveluttavaa ja suorastaan vaarallista levittää käsitystä, että kehittyneen lääketieteen keinot kykenisi ohittamaan uskomushoidoilla. Enkeleitä tai henkioppaita näkevän hoitajan opit on helppo kyseenalaistaa. Syöpää ei takuuvarmasti näe ilman tieteen kehittämiä laitteita ja menetelmiä. Diabetekseen sairastunut tarvitsee insuliinia, ei ihon hivelyä.

Kun kuitenkin humpuukihoidot ja -hoitajat yleistyvät, se kertoo samalla jotakin kansakunnan henkisestä tilasta.

Eihän näitä palveluita olisi ilman kysyntää. Ihmetellä sopii sitä, että koulutettu kansakunta hurahtaa hoitoihin, joiden suurin apu voi olla mielihyvän hetkellinen tuottaminen. Siinä ei sinällään ole mitään pahaa. Hieronta, jalkahoidot ja kasvonaamiot lisäävät varmasti hyvää oloa, kunhan vain oikeita sairauksia hoitavat oikeat lääkärit ja sairaanhoitajat.



Kaleva kertoi Sunnuntai-liitteessään laajasti vaihtoehto- ja uskomushoidoista. Yhteistä niille ja niiden tarjoajille näyttää olevan vankka usko oman asiaansa. Haastateltu reikihoitaja kertoo, että hänen luokseen tullaan, kun ”hätä on suurin”. Hän kertoo voivansa nähdä, milloin ihmisellä on pitkälle edennyt syöpä, mutta kertovansa siitä asiakkaalle vasta, jos ”enkelit niin pyytävät”.

Toinen kertoo näkevänsä ihmisen voimakentistä, chakroista, tämän fyysisen kunnon. Luonnonlääketieteen Keskusliiton varapuheenjohtaja Tarja Heikkinen kertoo alan tarvitsevan valtion rahoitusta ja moittii lääkäreitä, joiden koulutukseen ei kuulu luontaishoitoja ja jotka eivät siitä syystä ole oikeutettuja arvostelemaan niitä.

Näkemykset kertovat suhteellisuudentajun pahasta vinoutumisesta. Veronmaksajien rahojen tärvääminen puoskarointia lähestyvän toimialan tukemiseen on täysin käsittämätön ehdotus.



Kuopion yliopiston terveyssosiologian professori Markku Myllykangas ei säästellyt sanojaan ”humpuukihoitoja” arvioidessaan Kalevassa sunnuntaina.

”Minusta kaikkein pahinta on se, että jotkut terveydenhuollon ammattilaiset tarjoavat esimerkiksi homeopatiaa tai vyöhyketerapiaa hoidoksi johonkin vaivaan. Se on täysin moraalitonta. Hoitajien ja lääkäreiden pitäisi lääkintäetiikan mukaan pitäytyä vain vaikuttaviksi todettuihin menetelmiin”, Myllykangas sanoi.

Hän ei voinut ymmärtää, että ”jopa jotkut poliitikot ovat vaatimassa Kela-korvauksia hoitojen käyttämisestä”.

Naulan kantaan. Yhteiskunnan niukkoja varoja pitää aina käyttää harkiten. Ainakaan verovaroja ei pidä käyttää toimintaan, jolla avustetaan maata siirtymään takaisinpäin kohti pimeää keskiaikaa.